Afrikaans as geloofstaal in die kolligV.l.n.r. is Andre Keun (ATKV Applous), Conrad Steenkamp (ATR), Danny Titus (ATKV), Sakkie Kotze (ATKV Centurion) en Nico Botha (ATR). Foto: Verskaf. “As jy my taal ontken, ontken jy my menswees.” Dit was een van die menings wat die afgelope naweek, op die 15de Junie, tydens ŉ seminaar oor Afrikaans as geloofstaal geopper is. Sowat 30 leraars en gemeenskapslede het by die AGS Eersterust, Pretoria, bymekaar gekom om te praat oor die taaluitdagings wat hulle in kerkverband beleef. Met die vraag “Is Afrikaans ŉ probleem in die kerk?” het die deelnemers verantwoordelikheid geneem vir dit wat met Afrikaans in kerke gebeur of selfs nie gebeur nie. Die algemene gevoel onder die deelnemers was dat Afrikaans as sodanig nie ŉ probleem is nie, maar dat toenemende verengelsing van die gemeenskap en gemeentes wel tot spanning oor taal- binne kerkverband kan lei. Audy Hendricks, ŉ gemeenskapsaktivis, het genoem dat kerke én skole in Eersterust vinnig besig is om te verengels en het sterk standpunt ingeneem oor die agteruitgang van Afrikaans in die nuwe bedeling. “Hoe verseker ŉ mens dat almal die reg het om hulle in hul moedertaal uit te leef?” het Hendricks gevra. Volgens dr. Conrad Steenkamp, die besturende direkteur van die Afrikaanse Taalraad (ATR) is die verskuiwing van meertaligheid na Engels-eentaligheid nie ŉ neutrale gebeurtenis nie, maar gaan dit gepaard met die verlies van die erfenistaal. Groepfoto van seminaargangers. Foto: Verskaf. “Afrikaans is ŉ waardevolle kulturele en maatskaplik-ekonomiese hulpbron waarmee ook die kerk sy pastorale verpligtinge beter kan nakom,” het Steenkamp bygevoeg. Die voortdurende stereotipering van Afrikaans as ŉ wit taal maak dit soms ook moeilik om taalkwessies in interkulturele kontekste te hanteer. “Die oomblik wanneer ons aanspraak op Afrikaans maak, word dit as rassisties ervaar,” verduidelik ŉ leraar. “Hoe kan ŉ mens dus die angel uit die taalkwessie trek sonder om Afrikaans daarmee te na te kom? Wat kan gedoen word om die negatiewe stereotipes oor Afrikaans af te breek?” “Afrikaans is nie ŉ wit taal nie, maar word deur ŉ meerderheid bruin, swart en Indiërs gepraat. Meer moet gedoen word om mense hiervan bewus te maak,” het dr. Danny Titus van die ATKV deelnemers herinner. Prof. Piet Meiring het verduidelik dat die NGK se grootste uitdaging is om te verduidelik dat die kerk nie die laaste bastion van ŉ taal of kultuur is nie, maar om die evangelie te verkondig. Die ervaring wat kerke soos die VGK reeds opgebou het, kan die NGK ook help om die uitdaging van meertaligheid beter te hanteer. Carlton Weber, ŉ ingenieur wat ook die geleentheid bygewoon het, meen dat Afrikaanssprekendes self beheer het oor hul taal en hoe om Afrikaans binne ŉ meertalige konteks te plaas. Hy meen verengelsing word nie van buite afgedwing nie, maar is gewoonlik ŉ plaaslike besluit. Steenkamp noem dat meer effektiewe bestuur van taal en meertaligheid kerke en skole kan help om deel van die oplossing te wees. Prof. Nico Botha, ŉ senior genoot van die ATR wat ook die gesprekleier van die geleentheid was, beskou die sterk deelname vanuit die Eersterust-gemeenskap as ŉ aanduiding van ’n behoefte om in meer diepte oor taalkwessies te praat.